钦定古今图书集成/理学汇编/学行典/第171卷 > 周仁荣
## 钦定古今图书集成/理学汇编/学行典/第171卷 > 周仁荣

按《元史周仁荣传》：“仁荣字本心，台州临海人。父敬孙，
宋太学生。初，金华王柏以朱熹之学主台之上蔡书
院，敬孙与同郡杨玨、陈天瑞、车若水、黄超然、朱致中、
薛松年师事之，受性理之旨。敬孙尝著《易象占》《尚书
补遗》《春秋类例》，仁荣承其家学，又师玨天瑞，治《易》《礼》
《春秋》，而工为文章，用荐者署美化书院山长。美化在”
处州万山中，人鲜知学。仁荣举行《乡饮酒礼》，士俗为
变。后辟江浙行省掾史，省臣皆呼“先生”，不以吏遇之。
泰定初，召拜国子博士，迁翰林修撰，升集贤待制。奉
旨代祀岳渎，至会稽，以疾作，不复还朝。卒年六十有
一。其所教弟子，多为名人。